Worcester F 80 Distinctiones

234 Satisfacere

Satisfacere est *dignos fructus penitentie* agere, Luc. 3[:8]. Ad satisfaciendum vero pro peccato requiritur primo abstiencia a peccato sicut medici quamdiu spem habent de conualescentia aliqua prohibent infirmo, sic Christus, Joan. 8[:11]: *Vade et amplius noli peccare*. Sed quando vita desperatur quasi omnia conceduntur egerto.

¶ Secundo requiritur restitutio rei aliene quod fit per flebetomiam, vbi sanguinis substantia minuitur. Sed febris multa tollitur. Sic in restitutione alieni peccunia minuitur, sed mortis multa aufertur. Et sicut sunt alique infirmitates que non possunt sine flebotomia curari, sic quedam peccata sine restitucione curari. Ideo dixit Zacheus, Luc. 19[:8]: *Si* quem *defraudaui, reddo quadruplum*.

¶ Tercio requiritur cinis humilitatis cum aqua lacimarum. Vnde fit lexiua purgatiua, Job 42[:6]: *Ago penitentiam et fauilla et cinere*.

¶ Quarto requiritur cilicium mortificacionis. Ideo Judith [8:6]; habuit *super lumbos cilicium et ieiunabat*.

¶ Quinto requiritur ieiunium, Joel. 2[:12]: *Conuertimini ad me in toto corde vestro* *in* *ieiunio*.

¶ Sexto requiritur elemosina facienda quod est tamquam salarium Christi medici nostri. Non autem debet remunerari in se quia secundum Psal. [15:2]: *Bonorum meorum non* indiget sed in heredibus suis pauperibus, Matt. 25[:40]: Quod *vni ex minimis meis fecistis et mihi fecistis*.

¶ Septimo requiritur oratio deuota sicut mater pro filio desperato facit candelam et emittit votum quando nullum aliud superest consilium medicorum. Sic nos grauati spiritu per peccatum debemus facere Deo candelam boni operis secundum illud Luc. 12[:35]: *Lucerne ardentes in manibus vestris* et emittere votum orationis quia Matt. 17[:20]: *Hoc genus,* demonii, id est, peccati, *non eicitur nisi* in oratione et ieiunio.